પરંતુ સમય વિતી ગયો હોવા છતાં તંત્ર દ્વારા કરાર આધારિત કર્મચારીઓના પગારમાં કોઇ વધારો કરવામાં આવ્યો ન હતો. જેના થોડા સમય બાદ 14મી જૂનના રોજ સુધારા માટે આ પગાર વધારો પરત ખેંચવામાં આવ્યો હતો. અને તેના સુધારા બાદ નવો પગાર સત્વરે આપવામાં આવશે તેવી બાંહેધરી પણ આપવામાં આવી હતી. પરંતુ તે બાદ કર્મચારીઓના પગારમાં કોઇ વધારો કરવામાં આવ્યો ન હતો. જેના પગલે નેશનલ હેલ્થ મિશનના કરાર આધારિત કર્મચારી મંડળ, ગુજરાતના પ્રમુખ વિનોદ પંડ્યા તેમજ મંત્રી જનક પટેલે જો 4 સપ્ટેમ્બર સુધીમાં પગાર વધારાનું અમલીકરણ નહીં આવે તો તમામ કરાર આધારિત કર્મચારીઓ દ્વારા ગાંધી ચિંધ્યા માર્ગે હડતાળ પર ઉતરશે તેવી ચીમકી આપી હતી. તેમ છતાં કર્મચારીઓની માંગણીઓ તરફ વહિવટી તંત્રએ કોઇ ધ્યાન નહીં આપતાં આખરે નેશનલ હેલ્થ મિશન હેઠળ વર્ષોની કરાર હેઠળ ફરજ બજાવી રહેલાં કર્મચારીઓએ મોટી સંખ્યામાં ભરૂચ જિલ્લા પંચાયત ખાતે એકત્ર થઇ સરકારની કર્મચારીઓ વિરોધની નિતી સામે વિરોધ પ્રદર્શન કર્યું હતું. ઉપરાંત જ્યાં સુધી સરકાર દ્વારા તેમની માંગણી સંતોષવામાં નહીં આવે ત્યાં સુધી તેઓની હડતાળ ચાલું રહેશે તેમ જણાવ્યું હતું.